Għalkemm il-poplu Malti u Għawdxi kien imwiegħed kemm-il darba minn gvernijiet differenti Nazzjonalisti li se jkollu l-aqwa sptar fil-forma ta' Mater Dei, kulħadd fl-aħħar induna li dan kien kollu kliem fieragħ. Kulħadd jaf li l-ippjanar u l-mod ta' kif inbena l-Isptar Mater Dei huwa mifni dubji u mistoqsijiet li s'issa għad m'għandniex risposta għalihom. Huwa ironiku ħafna l-fatt li dan l-isptar il-ġdid inbena iżgħar minn dak li kellna, l-Isptar San Luqa. Dan liema gvern, ikun min ikun, jiddeċiedi li jibni sptar ġdid iżgħar milli diġà għandu? Apparti minn hekk, xi ħaġa li għadha friska fl-imħuħ tal-poplu Malti u Għawdxi, huwa l-fatt li dan l-isptar ġie jiswa ferm u ferm aktar milli kien stmat. Bħal donnu kienet il-prassi u xi ħaġa etikament u politikament korretta li l-istimi kienu jinbidlu minn żmien għal żmien. Ma rridux ninsew insemmu li, apparti l-fatt li dan l-isptar dam jinbena 17-il sena sħaħ, riċentament sirna nafu li huwa mifni bi problemi strutturali, tant li biex dawn ikunu indirizzati l-poplu Malti jrid jerġa' jħallas xejn minn €150 miljun oħra. Dan kollu huwa riżultat ta' inkompetenza grassa u stil ta' tmexxija mibnija fuq it-tafal, fejn issa dawn l-imsemmija flus irid ikollu bilfors joħroġhom dan il-Gvern biex jirranġa l-iżbalji tal-amministrazzjoni preċedenti, liema flus setgħu faċilment jintużaw fuq proġett u affarijiet siewja oħra. Ma rridux ninsew ukoll li fil-verità ħadd ma jista' jgħid eżattament dan l-isptar kemm sewa flus lill-poplu Malti. Dan hekk kif f'moħħ Fenech Adami kien hemm is-somma ta' €40 miljun. Imbagħad f'moħħ Lawrence Gonzi beda jingħad li jista' jiġi jiswa mal-€200 miljun. Iżda fl-aħħar mill-aħħar huwa stmat li dan is-suppost sptar ġdid state of the art, kif kienu jħobbu jsejħulu, laħaq is-somma astronomika ta' €600 miljun. Madankollu, kien proprju bis-saħħa ta' Gvern Laburista ġdid li dan il-qasam reġa' beda jieħu l-ħajja. Bil-mertu ta' kulħadd, fosthom tal-eks-Ministri Godfrey Farrugia u Konrad Mizzi, u issa bil-Ministru Chris Fearne, il-Maltin u l-Għawdxin kollha qed jaraw titjib konkret fis-servizz tas-saħħa. Dan it-titjib jinkludi lista kbira ma tispiċċa qatt ta' kisbiet, fosthom it-tnaqqis kbir li sar fil-mediċini out of stock, it-tnaqqis li sar fil-listi ta' stennija fejn jidħlu l-operazzjonijiet tal-katarretti u operazzjonijiet oħrajn, kif ukoll ammont ta' proġetti ġodda li wħud minnhom bdew jitwettqu u oħrajn waslu biex. Jirriżulta li, filwaqt li sal-2013 persuna kienet iddum madwar tliet snin fuq il-lista ta' stennija biex tagħmel operazzjoni, illum persuna ddum madwar sitt xhur tistenna. Bħala operazzjonijiet tal-katarretti żdied in-numru ta' kemm qed isiru operazzjonijiet, fejn din is-sena se jkunu saru 4,332 operazzjoni tal-katarretti meta mqabbel mal-2,564 fl-aħħar sena ta' Gvern Nazzjonalista. Dan ifisser li kien hemm żieda ta' madwar 68% fl-operazzjonijiet li saru. Fl-aħħar sena ta' Gvern Nazzjonalista kien hemm 3,443 persuna fuq il-lista ta' stennija filwaqt li bħalissa hemm madwar 1,385 jistennew li ssirilhom l-operazzjoni tal-katarretti. Jirriżulta wkoll li fid-Dipartiment tad-Dermatoloġija fl-Isptar Ġenerali f'Għawdex m'hemmx listi ta' stennija waqt li hemm 228 koppja li applikaw u qegħdin jistennew li jingħataw b'xejn is-servizz tal-IVF. Wieħed mill-aktar dipartimenti li fih kien hemm tnaqqis drastiku fil-listi ta' stennija huwa dak tal-Medical Imaging fejn minn sena u nofs għat-test tal-MRI illum tistenna bejn tlieta u erba' xhur. Jekk dan mhux biżżejjed, ilbieraħ waslet l-aħbar li l-Gvern Malti qiegħed fil-viċin li jiffinalizza ftehim mal-Università ta' Harvard – waħda mill-aqwa universitajiet fid-dinja – biex isservi ta' konsulent għall-immaniġġjar tal-isptar il-ġdid f'Għawdex. Dan se jsir bil-għan li jkun rikonoxxut bħala wieħed mill-aqwa sptarijiet fid-dinja. Intant, proprju għada l-Ministru għas-Saħħa Chris Fearne se jkun fi triqtu lejn Boston, l-Amerika, biex jiġi ffinalizzat il-ftehim mal-Università Amerikana.